NÁRODNÁ RADA SLOVENSKEJ REPUBLIKY
III. volebné obdobie
Číslo: 1690/2003-sekr.

503
UZNESENIE
NÁRODNEJ RADY SLOVENSKEJ REPUBLIKY

z 23. septembra 2003

k návrhu Zmluvy zakladajúcej Ústavu pre Európu, prijatej Európskym konventom
13. júna a 10. júla 2003

	  Národná rada Slovenskej republiky
	A.  b e r i e   n a    v  e d o m i e
	        návrh Zmluvy zakladajúcej Ústavu pre Európu, prijatej Európskym konventom 13. júna a 10. júla 2003;

  B.  p o d p o r u j e
           na nadchádzajúcej Medzivládnej konferencii o inštitucionálnych reformách Európskej únie úsilie vlády Slovenskej republiky smerujúce k

           1. zmene názvu dokumentu na Ústavná zmluva Európskej únie

           2. zahrnutiu zmienky o kresťanstve do Preambuly ústavnej zmluvy

           3. zachovaniu princípu „jedna krajina – jeden komisár“ v Európskej komisii

           4.	ďalším úpravám, ktoré sú v oprávnenom záujme Slovenskej republiky 
a spoločenstva;

C.  ž i a d a 
   vládu Slovenskej republiky, aby 
   I. na Medzivládnej konferencii Európskej únie o inštitucionálnych reformách 
		1. venovala takú pozornosť zneniu Preambuly, pri ktorej nebude mať nadmerné zdôrazňovanie tohoto uvádzacieho textu bez priamej právnej relevancie za  následok, že Slovenská republika málo dôrazne uplatní svoje pripomienky k vlastným ústavným normám

	   2. za záujmy Slovenskej republiky, ktorým treba pripísať osobitný význam, pokladala

	      a) spôsob tvorby kvalifikovanej väčšiny a vecí určených na rozhodnutie kvalifikovanou väčšinou (I. časť, Hlava IV, čl. 24),

	      b) postavenie Európskej komisie a spôsob jej kreácie (III. časť, Hlava VI, kapitola I., čl. III – 250 a nasledujúce), 

      c) jednoznačný, budúci spor o interpretáciu vylučujúcu úpravu zásady participatívnej demokracie (I. časť, Hlava VI, čl. 46), 

	II.  vo svojom stanovisku na medzivládnej konferencii  presadzovala

	      1. zmenu navrhovaného mechanizmu hlasovania kvalifikovanou väčšinou smerom k zachovaniu doterajšej váhy menších štátov

	      2. neoslabovanie rozsahu uplatňovania princípu jednomyseľnosti pri politikách únie a jeho zachovanie osobitne o. i. v oblastiach zahraničnej politiky, obrany, daní, trestného práva, súdnej a policajnej spolupráce, azylu a migrácie, kultúry, sociálneho zabezpečenia

	      3. zachovanie princípu rotujúceho predsedníctva Európskej rady jednotlivými členskými krajinami únie,

	III. po otvorení Medzivládnej konferencie Európskej únie pravidelne informovala Národnú radu Slovenskej republiky o priebehu jej rokovaní, vrátane prezentovania stanovísk jednotlivých rezortov. 

Pavol   H r u š o v s k ý   v. r.
predseda
Národnej rady Slovenskej republiky
Overovatelia:

Tomáš  G a l b a v ý   v. r. 
Jozef  H r d l i č k a   v. r.